Значај канала доста је опао након револуција 1917. и заоштравања односа између, у том тренутку независне државе Финске и Совјетског Савеза. Иако се путнички саобраћај каналом обављао све до 1935. број путника је вишеструко опао. Почетком XX века у Виборгу су отворени бројни дрвопрерађивачки погони и фабрике за производњу целулозе и папира, а главнина сировина у град је допемана каналом из унутрашњости. Године 1927. започели су радови на продубљивању каналског корита чиме је омогућена несметана пловидба и бродовима са већим газом. Радови на проширењу канала су обустављени у зиму 1939. услед избијања Совјетско-фиинског рата.